**BALATONI HORGÁSZREND**

Érvényes:

**2024. január 10-től**

valamennyi, a horgászszervezet által horgászati célra hasznosított halgazdálkodási vízterületre [Balaton és vízrendszere, valamint Kis-Balaton I. sz. tározó]

A Balatonon és vízrendszerén a halgazdálkodásra jogosult a Balatoni Halgazdálkodási Nonprofit Zrt. (8600 Siófok, Horgony u. 1.). A balatoni horgászoknak a jogszabályokon túl a helyi viszonyokhoz igazodó, néhány kérdésben a hatályos jogszabályoknál szigorúbb, Balatoni Horgászrend előírásait is meg kell ismerniük és be kell tartaniuk. A szabályok ismeretének hiánya nem mentesít a következmények alól. A **Horgászrend teljes szövege a www.balatonihal.hu oldalon olvasható**, az egyes területi jegyekhez ún. horgászrendi kivonatot (HRK) mellékeltünk, amelyen csak az adott jegyet váltó horgászra vonatkozó horgászrendi pontokat tüntettük fel. Emiatt a sorszámozás a HRK **II. fejezetében nem folyamatos**, valamint a VI. és VIII. fejezetek csak az egységes helyi horgászrendben olvashatóak.

**I. Általános szabályozási előírások**

1. A horgász **a horgászat megkezdése előtt** köteles megismerni és a horgászat során betartani a halgazdálkodásról és a hal védelméről szóló 2013. évi CII. törvény (Hhvtv.) és a végrehajtására kiadott 133/2013. (XII.29.) VM rendelet (Vhr.) rendelkezéseit, valamint az Országos Horgászrend és a Balatoni Horgászrend szabályait.

2. A 2013. évi CII. törvény és a 133/2013. (XII. 29.) VM rendelet megsértése esetén a területi jegy minden esetben visszavonásra kerül, de az a Balatoni Horgászrend és az Országos Horgászrend rendelkezéseinek megsértése esetén is visszavonásra kerülhet!

3. A területi jegy megváltásával tulajdonosa tudomásul veszi, hogy róla szabályszegés gyanúja esetén a halőrzési és halvédelmi feladatok ellátása közben a jogosult által fénykép, mozgókép és hangfelvétel készülhet. Az ellenőrzés során készült felvételeket a törvényi előírásoknak megfelelően kezeljük.

4. A területi jegy megvásárlásával Ön **polgárjogi szerződés**t kötött a Balatoni Halgazdálkodási Nonprofit Zrt.-vel, egyúttal hozzájárult, hogy az adatait a hatályos jogszabályoknak megfelelően kezeljük. A területi jegy kizárólag horgászatra jogosít!

5. Kérjük, ha szabálytalanságot tapasztal, jelezze az alábbi elérhetőségeken:

**halőri bejelentő SMS: 06 30 3503333 e-mail: halorzes@balatonihal.hu**

A bejelentő névtelenségét garantáljuk!

6. A Balaton vízgyűjtőjén **haljelölés**es vizsgálatok folynak. Amennyiben jelölt halat fog, kérjük, hogy küldje meg címünkre a hal tömegét és testhosszát, a fogás helyét és idejét, valamint a jelet. E-mail-es adatküldés esetén a jelről és a halról készült fénykép is elegendő, ha a jelen lévő sorszám a fotón olvasható. Az adatküldők jutalomban részesülnek.

**II. Speciális horgászrendi előírások**

**a) Az egyes jegytípusokhoz kapcsolódó jogosultságok**

7. Az **általános** horgászjegy a **Balaton egész területén** feljogosít a Hajózási Szabályzat szerinti kishajó vagy magasabb kategóriába tartozó (lajstromszámmal rendelkező) vízijárműről való horgászatra, valamint természetesen parti vagy csónakos horgászatra is. A lajstromszámmal nem rendelkező, de az 1500 méteres part menti sávot elhagyó bármely vízijárműben horgászeszközzel tartózkodni vagy horgászni kizárólag általános jegy birtokában szabad.

8. A **csónakos** horgászjegy a Balatonon a parttól a víz felé **1500 méter** távolságig partról, stégről, vagy lajstromszámmal nem rendelkező vízijárműről jogosít horgászatra.

9. A **parti felnőtt** horgászjegy partról, stégről (szabadon állóról is) és vízben gázolva jogosít horgászatra. A **parti 65 év feletti** és az **ifi** jegyek jogosultsága a csónakos jegyével megegyező.

10. Az előzőken túl az **általános, a csónakos és a parti** jegy mindegyike érvényes a Balaton és vízrendszere (víztérkód: 14-002-2-1) alábbi horgászható területeire:

A **befolyó vizeken** a balatoni torkolattól a következő szakaszokon:

- a **Nyugati-övcsatornán** a Határkülvíz-csatorna (Csömendi-árok) betorkollásáig, valamint a Sári- és Cigány-belvízcsatornán a somogyszentpáli bekötőúttól a Nyugati-övcsatornáig.

- a **Zala-folyón** a fenékpusztai vasúti hídig,

- a **Hévíz-folyáson** a torkolattól a tó duzzasztó műtárgya előtt számított 50 m-es alvízi szelvényig, a **Páhoki-csatornán** torkolattól a Hévíz folyásig,

- az **Egyesített-övcsatornán** a bárkázó hídtól a Gyöngyös-patak befolyásáig,

- a **Fenyvesi-nyomócsatornán** a szivattyúházig,

- a **Keleti-Bozót-csatornán** a Lengyeltóti és Buzsák közötti út hídjáig,

- a **Jamai-patakon** a bugaszegi halastó lecsapoló zsilipjéig,

- a **Tetves-patakon** a balatonlellei halastavak lecsapoló zsilipjéig,

- a **Kismetszésen** a 70-es főútig,

- a **Nagymetszésen** a szóládi fahídig,

- a **Lesence-, a Kétöles-, a Tapolca-, az Egervíz- és a Burnót-patakon**, valamint az **Egermalom-csatornán** a 71-es főútig

A **Határkülvíz-csatornán** (Csömendi-árok) a Nyugati-övcsatornába való betorkollástól a Nikla és Csömend közötti út hídjáig, kivéve a Nagybereki Fehér-víz TT területét.

Továbbá a **Kis-Balaton I. számú tározón** (víztérkód: 20-019-2-1) a Zalavár és Zalaszabar közötti út mindkét oldalán; a régi Zala-meder keleti partján a Bárándi-patak befolyásától a zalavári híd alatt 50 m-re lévő sorompóig, valamint a Babos-szigeten és a Kányavári-szigeten.

A nevezett **horgászható vízterületek**, jegyértékesítési helyek és más hasznos információk térképen jelölve megtekinthetők az **adatbazis.balatonihal.hu** oldalon.

11. A **behúzós heti és 72 órás** területi jegy feljogosít a Balatonon partról vagy vízben álló stégről történő behúzós horgászatra a jegyhez tartozó mellékletben olvasható Behúzós Horgászrend betartásával. A behúzós területi jegyek hal megtartására nem jogosítanak fel!

12. A **kiegészítő 24 órás és 72 órás** jegyek megváltásával tulajdonosuk az általános horgászjeggyel elérhető jogosultságra tesz szert, de **kizárólag csónakos vagy parti éves jeggyel rendelkező horgászok számára válthatók és azzal együtt érvényesek. A sportcélú éves jegyet váltott horgász fogási kvótáját a megváltott kiegészítő jegy nem befolyásolja.**

13. A **Kis-Balatonra** szóló éves jegy feljogosít a Kis-Balaton I. számú tározó 10. pontban leírt partszakaszain való horgászatra.

14. A **Nyugati-övcsatornára** szóló éves jegy horgászatra jogosít a Nyugati-övcsatornán a Rákóczi Ferenc utca hídja és a Határkülvíz-csatorna (Csömendi-árok) betorkollása között, valamint a Sári- és Cigány- belvízcsatornán a somogyszentpáli bekötőúttól a Nyugati-övcsatornáig, továbbá a Határkülvíz-csatornán (Csömendi-árok) a Nyugati-övcsatornába való betorkollástól a Nikla és Csömend közötti út hídjáig, kivéve a Nagybereki Fehér-víz TT területét.

15. A **turista jegyek** területi érvényessége a parti jegyekével egyező. Turista jegyet kizárólag turista állami jeggyel rendelkező horgász válthat, illetve a turista állami jeggyel rendelkező horgász számára kizárólag turista területi jegy adható.

16. A **felnőtt**jegyet váltott horgász 2 db horgászbottal horgászhat, melyekkel naponta legfeljebb 5 db darabszám-korlátozás alá tartozó halat foghat, ebből legfeljebb 3 db tartozhat egy fajhoz. A darabszám-korlátozással nem védett őshonos halakból naponta 10 kg-ot foghat.

17. Az **ifjúsági- és a turista**jegyet váltott horgász 1 db horgászbottal horgászhat, melyekkel naponta legfeljebb 3 db darabszám-korlátozás alá tartozó halat foghat, ebből legfeljebb 2 db tartozhat egy fajhoz. A darabszám-korlátozással nem védett őshonos halakból naponta 5 kg-ot foghat.

18. A **gyermek**jegyet váltott horgász 1 db horgászbottal tetszőleges módszerrel (fenekezés, úszózás, pergetés stb.) horgászhat, melyekkel a darabszám-korlátozás alá tartozó halfajokból naponta 1 db-ot, a darabszám-korlátozással nem védett őshonos halakból naponta 3 kg-ot foghat. A gyermekjegy parti jegynek minősül, azonban ha a gyermekkel együtt horgászó kísérő felnőtt csónakos, általános, vagy behúzós jeggyel rendelkezik, akkor a gyermekjegyet váltott horgász vele egyező jogosultsággal horgászhat.

19. A horgászkészségek mellett a horgász egyidejűleg **1 db, maximum 1 m2 felületű csalihalfogó emelőhálót is használhat, kizárólag a számára a horgászathoz szükséges, 15 cm-nél nem nagyobb – fogható – csalihalak** gyűjtésére.

20. 24 órás területi jeggyel összesen a törvény által (ifi jegy esetében horgászrend által) egy napra meghatározott darabszám fogható!

21. 72 órás területi jeggyel összesen a törvény által (ifi jegy esetében horgászrend által) három napra meghatározott darabszám fogható, a törvény által meghatározott napi korlátozás szerint.

**b) Mennyiségi- és méretkorlátozások, tilalmi idők**

22. A **felnőtt** horgász az év során összesen **100 db** darabszám-korlátozással védett halat tarthat meg, amelyből **ragadozó hal** legfeljebb **60 db**, ezen belül az **5 kg-ot** elérő vagy meghaladó **fogassüllő** legfeljebb **10 db** lehet!

Az **ifjúsági** horgász az év során összesen **50 db** darabszám-korlátozással védett halat tarthat meg, amelyből **ragadozó hal** legfeljebb **30 db**, ezen belül az **5 kg-ot** elérő vagy meghaladó **fogassüllő** legfeljebb **4 db** lehet!

A **gyermek** horgász az év során összesen **20 db** darabszám-korlátozással védett halat tarthat meg, amelyből **ragadozó hal** legfeljebb **10 db**, ezen belül az **5 kg-ot** elérő vagy meghaladó **fogassüllő** legfeljebb **1 db** lehet!

**A fogási napló pontos vezetése kötelező!** A beírt tömeg (kg) értékek pontosságáért a horgász felelős. A beírt és a valós tömeg közötti eltérés esetén a területi jegy bevonásra kerülhet! Az **5 kg**-ot elérő vagy meghaladó **fogassüllő** kg értékét a beírással egy időben kötelező **bekarikázni** az éves kvóta egyértelmű nyomon követhetősége érdekében.

23. A **Kis-Balaton**ra és a **Nyugati-övcsatornára** szóló éves területi jegyekkel az év során összesen **30 db** darabszám-korlátozással védett halat szabad megtartani. A kvóta elérésekor további jegy váltására nincs lehetőség!

24. A **Kis-Balatonon** naponta **1 db** darabszám-korlátozás alá tartozó **ragadozó hal** (1 db balin, vagy 1 db csuka, vagy 1 db harcsa, vagy 1 db süllő, vagy 1 db kősüllő) fogható ki.

25. A 133/2013. (XII. 29.) VM rendeletben foglalt méretkorlátozásoktól eltérően az alábbi fajok esetében az itt meghatározott méretkorlátozás érvényes: **ponty: 35 cm, süllő: 35 cm, balin: 45 cm, csuka: 45 cm.**

26. A 133/2013. (XII. 29.) VM rendeletben foglalt darabszám-korlátozástól eltérően **balinból naponta 1 db** tartható meg.

27. Az orrcsúcstól a faroktőig mért **70 cm-nél nagyobb pontyot megtartani tilos**! Az ilyen pontyot a horgász köteles (az esetleges gyors fotózást követően) haladéktalanul és kíméletesen visszaengedni.

28. Az orrcsúcstól a faroktőig mért **70 cm-nél nagyobb süllő**ből naponta **1 db** tartható meg. A horogra akadó további 70 cm-nél nagyobb süllőt a horgász köteles (az esetleges gyors fotózást követően) haladéktalanul és kíméletesen visszaengedni.

29. Az orrcsúcstól a faroktőig mért **75 cm-nél nagyobb csukából** naponta **1 db** tartható meg. A horogra akadó további 75 cm-nél nagyobb csukát a horgász köteles (az esetleges gyors fotózást követően) haladéktalanul és kíméletesen visszaengedni.

30. A **sügér** legkisebb kifogható mérete **15 cm**, melyből naponta összesen **2 kg** tartható meg. (A sügér az éves 100 db-os kvótába nem, de a naponta fogható 10 kg egyéb halba beleszámít.)

31. A Balatonon és vízrendszerén fogott **menyhalat** megtartani tilos!

**A darabszám- és méretkorlátozások, valamint a tilalmi idők táblázata a Balatoni Horgászrend és a 2024. évi naptár szerint aktualizálva**

|  |  |  |  |  |  |
| --- | --- | --- | --- | --- | --- |
| **halfaj neve** | **fajlagos tilalmi időszak** | **kifogható méret** | **naponta kifogható mennyiség** | **egyéb korlátozás** |  |
|  |
|  |
| ***csuka*** | 02. 01 - 04. 30. | **legalább 45 cm** | 3 db | **75 cm felett naponta 1 db tartható meg.** |  |
| ***balin*** | 03. 01 - 04. 30. | **legalább 45 cm** | **1 db** |  |  |
| ***sügér*** | 03. 01 - 04. 30. | **legalább 15 cm** | **2 kg** |  |  |
| ***fogassüllő*** | 03. 01 - 04. 30. | **legalább 35 cm** | 3 db | **70 cm felett naponta 1 db tartható meg.** |  |
| **kősüllő** | 03. 01 - 06. 28. | legalább 25 cm | 3 db |  |  |
| **garda** | 04. 15 - 05. 31. | legalább 20 cm | 3 kg |  |  |
| **domolykó** | 04. 15 - 05. 31. | legalább 25 cm | 3 kg |  |  |
| **jászkeszeg** | 04. 15 - 05. 31. | legalább 20 cm | 3 kg |  |  |
| **szilvaorrú**  **keszeg** | 04. 15 - 05. 31. | legalább 20 cm | 3 kg |  |  |
| **paduc** | 04. 15 -  05. 31. | legalább 20 cm | 3 kg |  |  |
| **márna** | 04. 15 - 05. 31. | legalább 40 cm | 3 db |  |  |
| ***ponty*** | 05. 02 - 05. 31. | **legalább 35 cm** | 3 db | **70 cm felett minden példányt kötelező visszaengedni.** |  |
| **compó** | 05. 02 - 06. 14. | legalább 25 cm | 3 db |  |  |
| ***harcsa*** | 05. 02 - 06. 14. | legalább 60 cm | 3 db | **A harcsa tilalmi ideje minden méretre vonatkozik.** |  |
|  |
| **sebes pisztráng** | 10. 02 - 03. 29. | legalább 22 cm | 3 db |  |  |
| ***menyhal*** | **Egész évben tilos megtartani!** | | | |  |

**c) Időszakos korlátozások**

32. **Március 1. – április 30. közötti időben csalihalat, halszeletet, műcsalit**, bármely horgászhelyen (parton, stégen, vízijárművön, vízben állva stb.) tartani, **azzal horgászni, továbbá süllőt, balint, csukát, kősüllőt és sügért megtartani tilos!**

(A kukoricát vagy egyéb magvakat, pelleteket utánzó gumi/szilikon/hungarocell csalikat e horgászrendi pont esetében nem tekintjük műcsalinak, tehát használatuk békés halak horgászatához engedélyezett.)

33. **Április 1. – április 30.** közötti időben vízijárműről (vitorlás, csónak stb.), vízi sporteszközről (kajak, kenu stb.) valamint egyéb fürdőeszközről horgászni kizárólag az alábbi korlátozások szerint szabad:

- A parttól, illetve a part menti nádas szélétől számítva **az északi part mentén maximum 50 m**-es sávban, **a déli part mentén maximum 300 m**-es sávban engedélyezett a horgászat. Az északi és déli part két találkozási határpontja: Balatonkenesén a Peremartoni HE kikötőjének bejárata (47°02’21,5”N; 18°04’15,9”E), valamint Keszthelyen a Kőolajipari Sporthorgász Egyesület kikötőjének bejárata (46°43'30.1"N 17°14'44.8"E).

- A horgászat kizárólag **06:00 és 20:00** között engedélyezett. Az időpontok a kikötőből való indulást, valamint beérkezést jelölik!

- A meghatározott part menti sávon kívül a Balaton nyílt vizén közlekedő vízijárműben horgászathoz használt eszközt tartani tilos!

- A fentiek megszegése **kirívó szabályszegés**nek minősül, és **5 év** területi jegy váltástól való eltiltást vonhat maga után!

- A feloldás nem vonatkozik az alábbi partszakaszokra, amelyek előtt továbbra is **kizárólag partról** szabad horgászni:

o a Tihanyi-félsziget partvonala mentén, azaz: Balatonfüreden az Aszófői-séd torkolatától (46°55’55,4”N; 17°51’36,1”E) Örvényesen a Bozsai HE kikötőjének bejáratáig (46°54’39,6”N; 17°49’45,2”E)

o Balatonföldváron a hajókikötő nyugati mólójától (46°51'28.2"N; 17°52'42.3"E) Balatonszárszón az „Irmák nyaraló strandjáig” (46°50'32.6"N; 17°51'15.0"E)

o Fonyódon a hajókikötő nyugati mólójától (46°45'11.0"N 17°33'08.7"E) a Fonyód-Bélatelepi vízkivételi műig (46°44'23.0"N 17°31'36.9"E)

o Balatonberényben a Napfény sétány keleti végétől (46°42'55.8"N 17°20'23.3"E) a fenékpusztai madárgyűrűző állomásig (46°42'49.8"N 17°15'02.6"E)

34. Április 15. és június 15. között a **Keleti-bozót-csatornán** az M7 autópálya hídtól délre eső (azaz felső) szakaszon **általános horgászati tilalom** van érvényben. Az említett szakaszon tehát a halgazdálkodási vízterületen és annak partján halfogásra alkalmas eszközzel tartózkodni tilos!

35. November 1. – március 31. közötti időben vízijárműről (vitorlás, csónak stb.) csak 06:00 és 22:00 között szabad horgászni, az éjszakai horgászat tilos! A parti horgászatot e korlátozás nem érinti. Az időpontok a kikötőből való indulást, valamint beérkezést jelölik!

36. A Zalavári Zala-hídtól számított 50 méteren belül kizárólag egy ágú horoggal szabad horgászni, továbbá a pergető horgászmódszer alkalmazása december 1. – április 30. között tilos!

**d) Horgászmódszerekhez kapcsolódó korlátozások**

37. A **behúzós, behordós** horgászmódszer kizárólag behúzós **(7 napos, 72 órás)** területi jegy birtokában gyakorolható a módszer külön fejezetben taglalt szabályozása mellett, amely az említett jegyek mellékleteként és honlapunkon (www.balatonihal.hu/behuzoshorgaszat) olvasható. E szabályozások megsértése a horgászrend megsértésének minősül! Behúzásnak, behordásnak minősül az a horgászmódszer, amelynek során a horog és a horgászbot közötti távolság nem kizárólag a dobás ereje által alakul ki, tehát ha a horgász a szereléket eszköz használatával (pl. csónak, etetőhajó, egyéb megengedett jármű) vagy a vízben begyalogolva, beúszva juttatja el a horgászhelyre. Szintén behúzásnak minősül a vízben történő begyalogolással, majd dobással bejuttatott végszerelékkel való horgászat mindaddig, míg a Balaton átlag vízállása 80 cm felett van (www.hydroinfo.hu).

38. Tilos az **etetőhajó** alkalmazása, kivéve a behúzásra feljogosító horgászjegyet váltott horgász esetében, amennyiben érvényes bejelentkezéssel rendelkezik.

39. Sleppelni csak egy, kézben tartott bottal szabad.

40. Állóvíz jegén a lékhorgászat csak ott lehetséges, ahol az nem tiltott, és a jég legalább 10 cm vastag, nem olvad és nem mozog. A horgász a kivágott léket a horgászat befejezése után köteles minden esetben jól láthatóan megjelölni.

**e) Egyéb rendelkezések**

41. A fogási naplóban kódszámokkal megjelölt halfajok fajonkénti rögzítése a megfelelő kódszám megadásával kötelező.

42. A horgászversenyek idején elrendelt eseti, időszakos horgászati tilalmak betartása kötelező.

43. **Éjszaka** és korlátozott látási viszonyok között a parti horgászhely **kivilágítás**a, valamint a horgászathoz használt vízijármű és horgászstégek minden irányból látható fénnyel történő kivilágítása kötelező.

44. A **sárga bójákkal kijelölt kíméleti területeken belül közlekedni, horgászni tilos!** A kijelölt területek listája a www.balatonihal.hu oldalon olvasható.

45. Tilos horgászni a Balatonon az örvényesi strand keleti végétől Tihany felé a Tihanyi Yacht Club partszakaszának nyugati határáig partról vagy kiépített állásról, kivéve a MOHOSZ kiépített kőmólóját.

46. A szonár (halradar) a teljes év során használható.

47. Az elvesztett jegyek pótlásának szabályai a www.balatonihal.hu oldal vonatkozó menüpontjában olvashatók.

48. A 2013. évi CII. törvény 23/D.§-ban megfogalmazott, a horgászturisztikai szolgáltatók működéséhez szükséges előzetes írásos hozzájárulás megadásának feltételei a www.balatonihal.hu oldal vonatkozó menüpontjában olvashatók.

**III. Halvédelmi előírások**

49. Tilos célzottan olyan halra horgászni, amely **méreten aluli** (méretkorlátozás alá eső, de azt el nem érő hal) vagy amelynek fogási **tilalmi ideje** a horgászat időpontjában érvényben van, még akkor is, ha a horgász visszaengedi a halat. Ha véletlenül ismétlődően ilyen hal akad horogra, akkor a horgász módszert és/vagy horgászhelyet köteles váltani.

50. Élő vagy holt csalihallal, halszelettel való horgászat esetén kizárólag **egyágú horog** használata engedélyezett! Ilyen horgászmódszernél a háromágú és kétágú horog használata a méreten aluli halak védelme érdekében tilos! Kivételt képeznek ez alól azon harcsázó horgászmódszerek, amelyekhez legalább 15 cm-es élő csalihalat használ a horgász.

51. A visszaengedni kívánt vagy visszaengedni kötelező darabszám-korlátozás alá eső **élő hal földre, kőre, betonra fektetése tilos!**

52. A szabályosan kifogott és elvinni kívánt, méretkorlátozással védett halat a horgász még a vízparton köteles gyorsan és kíméletesen megölni, az ilyen **élő hal szállítása tilos!**

53. A kifogott és szákba, pányvára, bilincsre helyezett halat kicserélni tilos! A visszaengedni kívánt halat a fogást követően a legrövidebb időn belül el kell engedni.

54. A horgászzsákmány eladása, gazdasági jellegű cseréje **szigorúan tilos!**

55. A horgászzsákmányt a horgász a vízparton nem ajándékozhatja el, és a megtartani kívánt halat kizárólag a saját haltartó eszközé(be)n (szák, bilincs, pányva) tárolhatja, továbbá a horgászat befejezéséig **más személlyel nem szállíttathatja el a horgászhelyről.**

56. Több napig tartó horgászat esetén a horgász **egy időben** legfeljebb a Hhvtv. által **2 naptári nap** alatt megtartható halmennyiséget tarthat magánál (pl.: maximum 6 db süllő) a horgászhelyen vagy a horgászathoz használt vízijárműben, amennyiben azokat a napi fogható mennyiségek betartásával fogta és könyvelte el a fogási naplójában. A zsákmányt kizárólag addig tarthatja a horgászhelyen vagy a vízijárműben, ameddig ő maga is a helyszínen tartózkodik, **de legfeljebb 48 órán át.**

57. Fémből készült haltartó eszköz (drótszák, fémketrec) használata tilos!

58. A bevetett horgászbotokat **őrizetlenül hagyni**, illetve felügyeletüket másra bízni tilos! Őrzött, felügyelt felszerelésnek minősülnek a következő esetek:

a) a horgász a felszerelésének 50 méteres körzetében tartózkodik és a kapásjelző által közvetített jelzésre haladéktalanul reagálva megkezdheti a hal fárasztását;

b) a horgász a vízen tartózkodik, amelynek célja a hal fárasztása, visszaengedése, a horgászhely etetése vagy (arra feljogosító jegy esetében) a szerelék behúzása.

59. A **haltelepítések napján** a haltelepítés helyétől számított **300 méteres** távolságon belül horgászni tilos!

**IV. Horgászetikai előírások**

60. **A Balaton teljes medre vízi út** – hajózásra alkalmas vízterület. Ezt szem előtt tartva a horgász kártérítési igénnyel nem élhet a vízijármű vezetőjének irányába, amennyiben a felszerelésében, a vízijármű közlekedéséből eredeztethetően bárminemű kára keletkezik. A horgásznak – különös tekintettel a behúzós horgásznak – az elérhető technikai megoldások (például különböző zsinórsüllyesztők) alkalmazásával a felszerelésében keletkező kár lehetősége minimalizálható.

61. Minden olyan horgászat során, amikor nagy testű hal (5 kg felett) fogására lehet számítani, kérjük a **halmatrac** használatát. A halmatrac hiányában fogott és visszaengedni kívánt, vagy visszaengedni kötelező nagy testű halat parti horgászat esetén nedves fűbe vagy nedves textíliára ajánlott fektetni, csónakos horgászat esetén pedig kérjük végig víz fölött a merítő szákban vagy kézben tartani.

**V. A területhasználatra és környezetvédelemre vonatkozó előírások**

62. **Szennyezett, szemetes horgászhelyen a horgászatot megkezdeni, vagy folytatni tilos! A horgászat befejezése után a horgászhelyet tisztán kell elhagyni!**

63. A horgászzsákmányt a vízparton, vízijárművön feldolgozni tilos!

64. A **helyi kikötőrendek** és az egyes partszakaszokon kitáblázott **helyi horgászrendek, területhasználati szabályzatok** betartása kötelező! Azok megszegése esetén a területi jegy bevonható!

65. **Bója, karó** elhelyezése a Balaton medrében kizárólag a horgászat ideje alatt engedélyezett, a horgászat befejeztével a horgász köteles eltávolítani azt, kivéve a hajózási akadályt nem képező dőlőbóját.

66. Tilos a vízi és vízparti növényzet csonkítása, kiirtása, a partvédelmet szolgáló építmények megbontása, károsítása.

67. Foglalt hely létesítése tilos, kivételt képeznek az engedéllyel rendelkező víziállások és a magántulajdonú vízparti ingatlanok.

**VI. Az egyesített és összevont területi jegyekre vonatkozó külön előírások**

68. A MOHOSZ által kiadott országos összevont területi jegyek a területi érvényesség és az egyéb jogosultságok tekintetében csónakos jegynek minősülnek.

69. A HOFESZ és az RDHSZ által kibocsátott összevont területi jegyek a Balatonon parti jegynek minősülnek.

**VII. A kiemelt szabályszegési cselekmények és irányadó szankcióik**

70. Kirívó vagy ismétlődő szabályszegés esetén a szabályszegő horgász a balatoni területi jegy váltásától **hosszabb időtartamra eltiltható.** A területi jegy visszavonását és a vásárlástól való eltiltást megalapozó kiemelt cselekmények és az eltiltás mértéke:

|  |  |
| --- | --- |
| Horgászattal, halászattal kapcsolatos bűncselekmény (pl. nagy értékű lopás, orvhalászat, állatkínzás) elkövetése | 3-5 év |
| Halőri intézkedés végrehajtásának megtagadása, akadályozása |
| Felső méretkorlátozás feletti hal élő állapotban történő elszállítása vagy annak kísérlete |
| Felső méretkorlátozás megsértése |
| Hal jelölése, csonkítása |
| Darabszám-korlátozás megsértése | 1-5 év |
| Eltiltás alatt álló személy jogosulatlan horgászata | 1-5 év,  de legalább az eltiltás idejének a duplája |
| Halgazdálkodási hatóság által megállapított szabályszegés | 1-3 év, de legalább az eltiltás ideje |
| A fogási napló vezetési szabályainak megsértése (beírt adatok meghamisítása, változtatása, hal beírásának elmulasztása), vagy a beírt és valós tömeg közötti jelentős eltérés esetén. | 1-3 év |
| Tilalmi idővel védett, vagy jogszabály által védettnek nyilvánított, illetve nem fogható hal megtartása |
| Alsó méretkorlátozás megsértése |
| Méretkorlátozással védett hal élő állapotban történő elszállítása vagy annak kísérlete |
| 4 vagy több készség használata |
| Az áprilisi csónakos tilalom megsértése | 1-5 év |
| A behúzásra feljogosító jegy birtokában őshonos hal megtartása |
| Behúzós horgászat arra feljogosító jegy nélkül |
| Egyéb, helyi horgászrend horgászati szabályait érintő szabálysértés | 3 hónap-1 év |
| Több kirívó szabályszegés esetén a kiszabható eltiltás időtartama összeadódhat! | |
| **Ismétlődés:** Amennyiben a horgász a fent felsorolt, kirívónak minősített cselekmények közül egyszeri elkövetése és büntetése után újra elköveti bármelyiket, második alkalommal az eltiltás az itt leírtak duplájára emelkedik. Amennyiben a horgász a fent fel nem sorolt szabálytalanságok miatt kap büntetést, majd az azt követő 3 éven belül bármely más szabálytalanságot elkövet, 2 éves eltiltásra számíthat. | |

**VIII. Záró rendelkezések**

71. A területi jegy kiadója, illetve a halgazdálkodási hasznosító horgászszervezet mint jogi személy az általa kezelt területeken bekövetkezett balesetekért és károkért felelősséget nem vállal, egyben kártérítési kötelezettségét kizárja.

72. A horgászok a vízparton, horgászterületeken elhelyezett berendezési tárgyakat, horgászati és vízilétesítményeket kizárólag a saját felelősségükre használhatják.

73. Az itt nem szabályozott egyéb kérdésekben a Polgári Törvénykönyv, a horgászatra, a halgazdálkodásra, a hal védelmére, a környezet- és természetvédelemre, valamint a rendészeti tevékenységre vonatkozó jogszabályok és MOHOSZ szabályozások, továbbá az egyesületi fegyelmi szabályzatok előírásai és rendelkezései az irányadók.